b'\n_START_ARTICLE_\nHobitti \xe2\x80\x93 Viiden armeijan taistelu\n_START_SECTION_\nJuoni\n_START_PARAGRAPH_\nElokuvaa alkaa siit\xc3\xa4, mihin edellinen elokuva p\xc3\xa4\xc3\xa4ttyi. Bilbo Reppuli (Martin Freeman) ja k\xc3\xa4\xc3\xa4pi\xc3\xb6t katsovat Ereborilta kuinka lohik\xc3\xa4\xc3\xa4rme Smaug (Benedict Cumberbatch) tuhoaa j\xc3\xa4rvikaupunki Esgarothia. Bard Jousimies (Luke Evans) onnistuu pakenemaan tyrm\xc3\xa4st\xc3\xa4 ja poikansa Bainin (John Bell) avulla h\xc3\xa4n ampuu viimeisen j\xc3\xa4ljell\xc3\xa4 olevan Mustan nuolen Smaugiin. Lohik\xc3\xa4\xc3\xa4rme kuolee ja h\xc3\xa4nen ruumiinsa putoaa kaupungista pakenevan Is\xc3\xa4nn\xc3\xa4n (Stephen Fry) p\xc3\xa4\xc3\xa4lle. _NEWLINE_Kaupungin tuhosta selvinneet pelastautuvat Bardin johdolla Laakson kaupungin raunioihin. Loput k\xc3\xa4\xc3\xa4pi\xc3\xb6iden retkikunnasta p\xc3\xa4\xc3\xa4tt\xc3\xa4v\xc3\xa4t matkata Ereboriin tovereidensa luokse. Ereborissa kullanhimon ja "lohik\xc3\xa4\xc3\xa4rmeentaudin" riivaama Thorin Tammikilpi (Richard Armitage) yritt\xc3\xa4\xc3\xa4 etsi\xc3\xa4 ep\xc3\xa4toivoisesti Arkkikive\xc3\xa4, jota Bilbo pit\xc3\xa4\xc3\xa4 salaa hallussaan. Kun Balin (Ken Stott) toteaa, ett\xc3\xa4 olisi parempi, jos Thorin ei l\xc3\xb6yt\xc3\xa4isi kive\xc3\xa4, Bilbo p\xc3\xa4\xc3\xa4tt\xc3\xa4\xc3\xa4 pit\xc3\xa4\xc3\xa4 sen itsell\xc3\xa4\xc3\xa4n._NEWLINE_Samaan aikaan Galadriel (Cate Blanchett) ja muut Valkoisen Neuvoston j\xc3\xa4senet saapuvat pelastamaan Gandalf Harmaan (Ian McKellen) Dol Guldurista. Radagast Ruskean (Sylvester McCoy) viedess\xc3\xa4 Gandalfia pois, Saruman Valkoinen (Christopher Lee) ja Elrond (Hugo Weaving) taistelevat Nazg\xc3\xbbleja vastaan. Lopulta Galadriel karkottaa ne sek\xc3\xa4 itse Sauronin (Benedict Cumberbatch). Saruman sanoo huolehtivansa Sauronista itse ja k\xc3\xa4skee Elrondia viem\xc3\xa4\xc3\xa4n tajuntansa menett\xc3\xa4neen Galadrielin turvaan. _NEWLINE_Azog Turmelija (Manu Bennett) on armeijoineen yh\xc3\xa4 matkalla kohti Ereboria. H\xc3\xa4n kuulee Bolgilta (John Tui) kuinka vuorelle on matkalla my\xc3\xb6s kuningas Thranduilin (Lee Pace) johtama haltioiden armeija. Azog l\xc3\xa4hett\xc3\xa4\xc3\xa4 Bolgin Gundabad-vuorelle, jonne Legolas (Orlando Bloom) ja Tauriel (Evangeline Lilly) seuraavat h\xc3\xa4nt\xc3\xa4. Vuorelta on l\xc3\xa4hd\xc3\xb6ss\xc3\xa4 matkaan toinen armeija, johon kuuluu \xc3\xb6rkkien lis\xc3\xa4ksi hiisi\xc3\xa4 ja j\xc3\xa4ttil\xc3\xa4islepakoita._NEWLINE_Thranduil saapuu armeijoineen Laaksoon ja l\xc3\xa4htee Bard mukanaan neuvottelemaan Thorinin kanssa, jotta heid\xc3\xa4n kansansa saisivat aarteista oman osansa. Thorin kuitenkin kielt\xc3\xa4ytyy antamasta kolikkoakaan. Pian Gandalf saapuu Laaksoon varoittamaan Gundabadin armeijasta ja y\xc3\xb6ll\xc3\xa4 Bilbo tuo Arkkikiven Bardille ja Thranduilille, jotka seuraavana p\xc3\xa4iv\xc3\xa4n\xc3\xa4 vaativat Thorinia vaihtamaan sen kultaan. _NEWLINE_Bilbo tunnustaa tekonsa Thorinille, joka melkein tappaa h\xc3\xa4net, mutta Gandalf suostuttelee p\xc3\xa4\xc3\xa4st\xc3\xa4m\xc3\xa4\xc3\xa4n t\xc3\xa4m\xc3\xa4n pois vuorelta. Juuri kun ihmiset ja haltiat valmistautuivat hy\xc3\xb6kk\xc3\xa4\xc3\xa4m\xc3\xa4\xc3\xa4n, paikalle saapuu armeija Rautavuorten k\xc3\xa4\xc3\xa4pi\xc3\xb6it\xc3\xa4 johtajanaan Thorinin serkku, D\xc3\xa1in Rautajalka (Billy Connolly). Taistelun ollessa alkamaisillaan, valtavat hirmuk\xc3\xa4\xc3\xa4rmeet sek\xc3\xa4 Azogin \xc3\xb6rkit hy\xc3\xb6kk\xc3\xa4\xc3\xa4v\xc3\xa4t heid\xc3\xa4n kaikkien kimppuun._NEWLINE_Ereborissa Thorin kielt\xc3\xa4ytyy osallistumasta taisteluun, mutta alkaa n\xc3\xa4hd\xc3\xa4 harhakuvia ja lopulta p\xc3\xa4\xc3\xa4see yli kullanhimostaan. H\xc3\xa4n johtaa yst\xc3\xa4v\xc3\xa4ns\xc3\xa4 taisteluun ja l\xc3\xa4htee Dwalinin, F\xc3\xadlin ja K\xc3\xadlin kanssa Korppikalliolle taisteluun Azogia vastaan. Legolas ja Tauriel taas l\xc3\xa4htev\xc3\xa4t vastoin Thranduilin tahtoa varoittamaan heit\xc3\xa4 Bolgista ja toisesta armeijasta. Korppikalliolla F\xc3\xadli joutuu ansaan ja h\xc3\xa4net tapetaan. Tauriel yritt\xc3\xa4\xc3\xa4 p\xc3\xa4\xc3\xa4st\xc3\xa4 K\xc3\xadlin luokse, mutta joutuu Bolgin v\xc3\xa4ijytt\xc3\xa4m\xc3\xa4ksi. Lopulta K\xc3\xadli uhraa itsens\xc3\xa4 suojellakseen Taurielia. _NEWLINE_Bilbo saapuu kalliolle varoittamaan Thorinia ja joutuu taisteluun, mutta \xc3\xb6rkit ly\xc3\xb6v\xc3\xa4t h\xc3\xa4net tajuttomaksi. Taistelu alkaa n\xc3\xa4ytt\xc3\xa4\xc3\xa4 ep\xc3\xa4toivoiselta, kunnes Legolas tappaa Bolgin ja kotkat saapuvat taisteluun mukanaan Radagast sek\xc3\xa4 nahanvaihtaja Beorn (Mikael Persbrandt). Thorin onnistuu lopulta tappamaan Azogin, mutta haavoittuu itse kuolettavasti. H\xc3\xa4n ehtii kuitenkin ennen kuolemaansa tehd\xc3\xa4 sovinnon tajuihinsa her\xc3\xa4nneen Bilbon kanssa._NEWLINE_Legolas l\xc3\xa4htee is\xc3\xa4ns\xc3\xa4 neuvosta etsim\xc3\xa4\xc3\xa4n nuorta d\xc3\xbanedainiin kuuluvaa samoojaa nimelt\xc3\xa4 Konkari. Thranduil antaa my\xc3\xb6s viimein hyv\xc3\xa4ksynn\xc3\xa4n Taurielin tunteille K\xc3\xadli\xc3\xa4 kohtaan. Bilbo hyv\xc3\xa4stelee Thorinin retkikunnan eloonj\xc3\xa4\xc3\xa4neet ja l\xc3\xa4htee Gandalfin kanssa takaisin Kontua kohti. Konnun rajalla he hyv\xc3\xa4stelev\xc3\xa4t toisensa, jolloin Gandalf tunnustaa tienneens\xc3\xa4 Bilbon sormuksesta ja varoittaa sen k\xc3\xa4yt\xc3\xb6st\xc3\xa4, vaikka ei tied\xc3\xa4 sen todellisista voimista. Bilbon tarina p\xc3\xa4\xc3\xa4ttyy, kun h\xc3\xa4n huomaa muiden hobittien myyv\xc3\xa4n h\xc3\xa4nen tavaroitaan, koska luulivat h\xc3\xa4nen kuolleen. H\xc3\xa4n todistaa itsens\xc3\xa4 el\xc3\xa4v\xc3\xa4ksi k\xc3\xa4\xc3\xa4pi\xc3\xb6iden sopimuksessa olevalla allekirjoituksella._NEWLINE_60 vuotta my\xc3\xb6hemmin Bilbon (Ian Holm) 111. vuotissyntym\xc3\xa4p\xc3\xa4iv\xc3\xa4n\xc3\xa4 oveen koputetaan. Bilbo sanoo \xc3\xa4rsyyntyneesti, ett\xc3\xa4 h\xc3\xa4nell\xc3\xa4 ei ole aikaa sukulaisille. Mutta vieras sanoo olevansa "vanha yst\xc3\xa4v\xc3\xa4" ja paljastuu Gandalfiksi.\n_START_SECTION_\nJulkaisu\n_START_PARAGRAPH_\nElokuvan ensimm\xc3\xa4inen traileri julkaistiin 28. hein\xc3\xa4kuuta 2014.\n_START_SECTION_\nMusiikki\n_START_PARAGRAPH_\nElokuvan s\xc3\xa4vellyksist\xc3\xa4 vastaa Howard Shore, ja elokuvan lopputekstien kappale on Taru sormusten herrasta -elokuvissa Peregrin "Pippin" Tukia n\xc3\xa4yttelleen Billy Boydin esitt\xc3\xa4m\xc3\xa4 "The Last Goodbye".'